KOMMISSIONENS FORORDNING (EF) Nr. 168/1999 af 25. januar 1999 om ændring af forordning (EØF) nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 9, stk. 2, og artikel 23 samt de tilsvarende bestemmelser i de øvrige forordninger om fælles markedsordninger for landbrugsprodukter, og

ud fra følgende betragtninger:

I henhold til artikel 15 i Kommissionens forordning (EØF) nr. 3719/88 (3), senest ændret ved forordning (EF) nr. 1044/98 (4), betragtes licensansøgninger, der indgår til det udstedende organ på en lørdag, en søndag eller en helligdag, som indleveret på den følgende arbejdsdag;

i visse tilfælde er der fastsat en specifik periode for indlevering af licensansøgninger; den sidste dag i denne periode kan falde på en lørdag, en søndag eller en helligdag; af hensyn til klarheden bør der indføres en bestemmelse om, at perioden for indlevering af licensansøgninger i så fald forlænges til den følgende arbejdsdag; for at undgå mulige spekulationer bør det fastsættes, at denne forlængelse ikke tages i betragtning ved beregningen af de i licensen anførte beløb eller ved fastlæggelsen af licensens gyldighedsperiode;

de i denne forordning fastsatte foranstaltninger er i overensstemmelse med udtalelse fra alle berørte forvaltningskomitéer -

UDSTEDT FØLGENDE FORORDNING:

Artikel 1

Artikel 15 i forordning (EØF) nr. 3719/88 affattes således:

»Artikel 15

1. Ved licensansøgningens indleveringsdag forstås den dag, hvor det kompetente organ modtager ansøgningen (forudsat at dette sker senest kl. 13.00), uanset om ansøgningen indleveres direkte til det kompetente organ eller sendes til det kompetente organ pr. brev, fax eller e-post.

2. Licensansøgninger, der indgår til det kompetente organ enten på en lørdag, en søndag eller en helligdag eller på en arbejdsdag, men efter kl. 13.00, betragtes som indleveret på den første arbejdsdag efter den dag, hvor den faktisk blev modtaget.

3. Når der for indlevering af licensansøgninger er fastsat en specifik periode udtrykt i antal dage, og den sidste dag i denne periode falder på en lørdag, en søndag eller en helligdag, udløber perioden på den første hverdag kl. 13.00.

Denne forlængelse tages dog ikke i betragtning ved beregningen af de beløb, der er anført i licensen, eller ved fastlæggelsen af licensens gyldighedsperiode.

4. De i denne forordning angivne klokkeslæt er lokal belgisk tid.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. januar 1999.

På Kommissionens vegne

Franz FISCHLER

Medlem af Kommissionen

(1) EFT L 181 af 1. 7. 1992, s. 21.

(2) EFT L 126 af 24. 5. 1996, s. 37.

(3) EFT L 331 af 2. 12. 1988, s. 1.

(4) EFT L 149 af 20. 5. 1998, s. 11.